Aboe Dhabi-Grand Prix: Hamilton het (steeds) nie sy gelykeLewis Hamilton vier sy oorwinning. Foto: (AP Photo/Luca Bruno) Daar lê maande se harde werk en kopkrap vir die teenstanders van Mercedes se Formule Een-renspan voor. Lewis Hamilton (Mercedes) het Sondag op die Yas Marina-baan sy heerskappy ŉ 11de keer vanjaar beklemtoon toe hy die Aboe Dhabi-Grand Prix gewen het. Hy het vir 55 rondes (weer) ŉ meesterlike vertoning gelewer en of jy nou van hom hou of nie: Hy is NOMMER EEN, in hoofletters geskryf. Max Verstappen (Red Bull) het 16,772 sekondes agter Hamilton geëindig, gevolg deur Ferrari se Charles Leclerc (hy word egter ondersoek vir ŉ brandstof-oortreding en kan sy podiumplek kwyt wees), Valtteri Bottas (Mercedes), Sebastian Vettel (Ferrari) en Alexander Albon (Red Bull). Hamilton, wat reeds vroeër vanjaar ŉ sesde keer as wêreldkampioen gekroon is, het sy 84ste loopbaansege behaal en blaas in Michael Schumacher se nek, wat die rekordgetal van 91 oorwinnings steeds agter sy naam kan skryf. Maar, sê diegene wat weet, Schumacher se spanmaats is nooit toegelaat om hom uit te daag nie, terwyl dit (soms) nie die geval by Mercedes is nie. Vir die Ferrari-span wag daar kopkrap. Hamilton in aksie. Foto: (AP Photo/Luca Bruno/Pool) Al word Leclerc beboet, het hy steeds 21 sekondes voor Vettel geëindig en sal hy na alle waarskynlikheid aanstaande seisoen die rooi perd se voorste jaer wees. Die Mercedes-span het vanjaar heeltemal oorheers, met Hamilton (387) wat ver voor sy spanmaat, Bottas (314), op die kampioenskapspuntelys geëindig het. Verstappen (260) was derde, gevolg deur Leclerc (249) en Vettel (230). Saam het Mercedes 701 punte teenoor Ferrari se 479. Is daar nog iemand wat daarteen kan stry?